Սասոն

Սասոն կամ Սազան (յուն․՝ Σάσων, ալպ․՝ Sazan ή Sazanit, իտալ․՝ Saseno)․ Ալպանիոյ կղզի։ Տիափոնտեա կղզիներուն մաս կը կազմէ։ Ռազմական կարեւոր դիրք ունի․ կը գտնուի Օդրանտոյի նեղուցը եւ Աւլոնաս ծոցին մուտքին։ ԺԹ․ դարուն (1864) Յունաստանին պատկանած էր, որպէս Յոնիական կղզիներուն մաս եւ նաեւ՝ Տիափոնտեա կղզիներուն։ Ա․ Համաշխարհային Պատերազմի նախօրէին Իտալիոյ եւ Աւստրօ-Հունկարիոյ ճնշումներուն տակ Յունաստան կղզին Ալպանիոյ կը յանձնէ․ օրէնք՝ 272/1914 (ΦΕΚ 151/Α΄/7-6-1914)։ 2 Յուլիս 1914-ին կղզիէն կը մեկնին 25 յոյն զինուորները․ անոնք հոն մնացած էին որպէս ապահովութիւն 15 յոյն ընտանիքներուն։ Սակայն յոյն զինուորներուն մեկնելէն ետք, 16 Յուլիս 1914-ին յոյն ընտանիքները սպանդի կ՛ենթարկուին։ 2 Սեպտեմբեր 1920-ին, Ալպանիա կղզին Իտալիոյ կը յանձնէ եւ իտալական նաւատորմիղը հոն խարիսխ կը նետէ։ 10 Փետրուար 1947-ին, Ալպանիոյ կը վերադարձուի։ Վերջին տարիներուն սկսած է զարգանալ զբօսաշրջիկութիւնը։ Կղզին ունենալով հարուստ բուսական եւ կենդանական աշխարհ, ծրագիրներ կը մշակուին, որպէսզի ապահովուի կղզին բնապահպանումը։ Ծանօթագրութիւններ